**TEHNIČNA POSODOBITEV OBČINSKEGA PROSTORSKEGA NAČRTA OBČINE KIDRIČEVO**

**Uvodno pojasnilo**

Občina je pristopila k prvi tehnični posodobitvi izvedbenega dela Občinskega prostorskega načrta Občine Kidričevo z namenom uskladitve namenske rabe z novim prenovljenim katastrom nepremičnin. Prva tehnična posodobitev je vsebinska uskladitev občinskega prostorskega načrta skladno z Zakonom o urejanju prostora (ZUreP-3; Uradni list RS, št. 199/21, 18/23 - ZDU-1O, 78/23 – ZUNPEOVE, 95/23 – ZIUOPZP, 23/24 in 109/24).

**Pravna podlaga**

* Zakon o urejanju prostora (v nadaljevanju: ZUreP-3; Uradni list RS, št. 199/21, 18/23 - ZDU-1O, 78/23 – ZUNPEOVE, 95/23 – ZIUOPZP, 23/24 in 109/24),
* Odlok o Občinskem prostorskem načrtu Občine Kidričevo (v nadaljevanju: OPN Kidričevo; Uradno glasilo slovenskih občin, št. 38/13, 53/13-teh. popr., 22/16, 40/19, 5/20, 9/21 in 11/21-popr. objave),
* Sklep o začetku priprave tehnične posodobitve grafičnega prikaza namenske rabe prostora Občinskega prostorskega načrta Občine Kidričevo (Uradno glasilo slovenskih občin, št. 45/24).

Prva tehnična posodobitev se izvede s samostojnim postopkom skladno z drugim odstavkom 141. člena in 142. člena ZUreP-3.

**Postopek priprave**

Župan Občine Kidričevo je dne 24. 7. 2014 sprejel Sklep o začetku priprave tehnične posodobitve grafičnega prikaza namenske rabe prostora Občinskega prostorskega načrta Občine Kidričevo, ki je bil objavljen v Uradnem glasilu slovenskih občin, št. 45/24 z dne 26. 7. 2024.

Sledila je izdelava Elaborata tehnične posodobitve in tehnično posodobljenega izvedbenega dela OPN Kidričevo, ki sta ga izdelala pooblaščeni prostorski načrtovalec in pooblaščeni inženir s področja geodezije iz podjetja Urbis d.o.o., Partizanska 3, Maribor in REALIS d.o.o., Ljubljanska c. 33, Trzin.

Ministrstvo za okolje in prostor je dne 22. 11. 2024 dodelilo identifikacijsko številko prostorskega akta v zbirki prostorskih aktov (ID 4920) in po uspešnem tehničnem pregledu dne 6. 12. 2024 objavilo osnutek gradiva na spletnih straneh ministrstva.

Javna razgrnitev gradiva tehnične posodobitve je potekala na spletni strani občine od 16. 12. 2024 do vključno 6. 1. 2025. Namen javne razgrnitve je bil seznanitev javnosti z vsebino tehnične posodobitve OPN Kidričevo. V času javne razgrnitve je javnost lahko podala pripombe in predloge k razgrnjenemu gradivu. Občina je v roku prejela eno pripombo. Župan je sprejel Sklep o sprejemu stališč do pripomb z javne razgrnitve Tehnične posodobitve Občinskega prostorskega načrta Občine Kidričevo (št. 3500-4/2024-18 z dne 15. 1. 2024). Sklep in stališča je občina nato objavila na spletni strani.

Občinski svet sprejme predlog tehnične posodobitve občinskega prostorskega načrta s sklepom, ki se ga objavi v uradnem glasilu občine. Posodobljen občinski prostorski načrt se nato objavi v Prostorskem informacijskem sitemu.

**Obrazložitev tehnične posodobitve**

Tehnična posodobitev je tehnični postopek prilagoditve meje namenske rabe skladno s potekom meje v zemljiškem katastru. To pomeni, ko se v postopku ureditve meje, parcelacije, izravnave meje, komasacije, izboljšave natančnosti, ... v zemljiškem katastru spremeni položaj meje med parcelama, je potrebno uskladiti tudi mejo namenske rabe, tako da se ohranja vrsta in delež namenske rabe na parceli.

Namenska raba veljavnega občinskega prostorskega načrta je izdelana na podlagi zemljiško katastrskega prikaza (ZKP) iz junija 2019. V letih od 2019 do 2022 je Geodetska uprava Republike Slovenije pripravila izboljšavo zemljiškega katastra, s katero je izboljšala položajno natančnost zemljiško katastrskih prikazov (ZKP) ter prejšnji zvezni sloj (ZKP) preoblikovala v zemljiško katastrski načrt (ZKN), ki je sedaj edina uradna evidenca katastra nepremičnin.

Prva tehnična posodobitev tako predstavlja prilagoditev namenske rabe na izboljšan katastrski prikaz oziroma zemljiškokatastrski načrt (ZKN) in transformacijo iz starega Gauss­Kruegerjevega koordinatnega sistema v veljaven državen koordinatni sistem 096/TM. Tehnična uskladitev je izvedena na stanje katastra nepremičnin na dan 30. 6. 2024, odlok občinskega prostorskega načrta se ne spreminja.

S tehnično posodobitvijo Občinskega prostorskega načrta Občine Kidričevo se bodo nadomestili sledeči prikazi izvedbenega dela:

* Pregledna karta Občine Kidričevo z razdelitvijo na liste,
* Pregledna karta občine s prikazom osnovne namenske rabe in ključnih omrežij gospodarske javne infrastrukture,
* Prikaz območij enot urejanja prostora, osnovne oziroma podrobnejše namenske rabe prostora in prostorskih izvedbenih pogojev,
* Prikaz območij enot urejanja prostora in gospodarske javne infrastrukture,
* Prikaz prostorskih ureditvenih pogojev z enotami urejanja prostora.

**Utemeljitev tehnične posodobitve**

Vse spremembe, ki so nastale v okviru tehnične posodobitve prostorskega izvedbenega akta so izvedene zaradi usklajevanja grafičnega dela prostorskega izvedbenega akta z aktualnimi podatki iz katastra nepremičnin. S spremembami se ne načrtujejo nove prostorske ureditve oziroma ne določa nove izvedbene regulacije prostora.

Tehnična posodobitev je izvedena na podlagi 141. in 142. člena ZUreP-3 in v skladu s Tehničnimi pravili za pripravo občinskih prostorskih izvedbenih aktov v digitalni obliki (MOP 19. 9. 2024), Uredbe o prostorskem informacijskem sistemu (Uradni list RS, št. 119/07, 8/10 – ZIPI, 61/17 – ZUreP-2 in 199/21 – ZUreP-3) ter Metodologijo za izvedbo postopka tehnične posodobitve grafičnega prikaza namenske rabe prostora (MOP, 2021).